1Sudaro-sudaro! Ambo iyo sabana taragak, kok dapek banso ambo disalamaikkan. Ambo sabana-bana badowa kapado Allah, untuak banso ambo tu.
2Ambo barani mangatokan, nan urang-urang tu, iyo sabana-bana basumangaik ba ibadaik kapado Allah. Tapi sumangaiknyo tu, indak badasarkan ka pangatawuan nan dari Allah.
3Urang-urang tu indak mangatawui, baa caronyo Allah mambuwek ubuangan manusia jo Baliau, elok baliak. Dek karano, urang-urang tu manuruikkan caro inyo sandiri, mako inyo indak tunduak kapado caro nan lah ditunjuakkan dek Allah.
4Sagalo paratuaran agamo Yahudi, lah dipanuahi dek Isa Almasih. Jadi, satiyok urang nan layi ba iman kapado Isa Almasih, mako ubuangannyo jo Allah lah elok baliak.
5Nabi Musa lah manyurekkan, baraso urang nan lah ba elok jo Allah badasarkan paratuaran agamo, mako urang tu ka iduik dek karano patuah kapado paratuaran agamo tu.
6Tapi, tantang baa caro urang ba elok baliak jo Allah, badasarkan iman kapado Allah, nan Alkitab lah mangatokan bakcando iko, "Indak usahlah angkau bakato di ati angkau, 'Siyakoh nan ka nayiak ka sarugo?' (mukasuiknyo, untuak mambawok Isa Almasih turun),
7atau, 'Siyakoh nan ka turun ka dunia urang mati?' (mukasuiknyo, untuak ma angkek Isa Almasih nayiak dari alam mauik)."
8Nan dimukasuikkan adolah bakcando iko, "Firman Allah tu sabana dakek ka angku-angku; iyolah di muluik angku-angku, di dalam ati angku-angku." Itulah firman iman nan kami lewakan; iyolah barito, baraso urang musti ba iman.
9Dek karano, jikok sudaro mangaku jo muluik sudaro, baraso "nan Isa Almasih tu, adolah Tuhan", sarato sudaro picayo pulo di ati sudaro, baraso Allah lah ma iduikkan Isa Almasih baliak, sasudah mati, mako sudaro ka salamaik masuak sarugo.
10Dek karano, urang ba iman di atinyo, sainggo Allah manarimo inyo, sabagai urang nan lah ba elok baliak jo Allah. Jo muluiknyo urang mangaku, sainggo inyo disalamaikkan masuak sarugo.
11Di Alkitab ado tatulih, "Urang nan ba iman indak ka dikacewakan."
12Itu balaku taradok kasadonyo urang, dek karano indak ado doh bedanyo, antaro urang Yahudi jo urang-urang banso lain. Allah nan satu tu, adolah Tuhan untuak kasadonyo urang. Baliau mambarikan barakaik nan balimpah-limpah, kabake sadonyo urang nan mamintak tolong kabake Baliau.
13Di Alkitab ado tatulih, "Sadonyo urang nan basaru kapado Tuhan, ka salamaik."
14Tapi, baa pulo keceknyo ka basaru kapado Tuhan, jikok inyo alun picayo? Baa pulo keceknyo ka picayo kapado Tuhan, jikok inyo alun mandanga tantang Tuhan? Baa pulo kecek urang-urang tu, ka dapek mandanga tantang Tuhan, jikok indak ado urang nan ma agiah tawu?
15Baa pulo kecek urang ka payi mambaritokan, jikok inyo tu indak di utuih? Di Alkitab ado tatulih nan bakcando iko, "Baralah ka rancaknyo, kadatangan urang-urang nan mambawok Kaba Baiak dari Allah!"
16Tapi indak kasadonyo urang doh, nan namuah manarimo Kaba Baiak tu. Dek karano Nabi Yesaya lah mangatokan, "Tuhan, siyakoh urang nan lai ka namuah picayo, kabake barito nan kami bawok?"
17Itu sababnyo mangko urang-urang bi picayo, dek karano inyo lah mandanga barito, barito didanga, dek karano ado urang nan mambaritokan tantang Isa Almasih.
18Tapi ambo niyo nak batanyo: Apokoh iyo, urang-urang tu alun mandanga barito tu? Lah jaleh, inyo lah mandanga! Dek karano di Alkitab ado tatulih nan bakcando iko, "Suwaro urang-urang tu, lah mansipongang di muko bumi, kato-katonyo lah sampai ka ujuang dunia."
19Ambo nak batanyo ciyek lai: Apokoh iyo, banso Israel alun tawu? Biyalah tanyo tu partamu-tamu dijawab dek Nabi Musa. Nabi Musa mangatokan, "Bakcando ikolah firman Allah, 'Aden ka mambuwek kalian bingik, taradok kabake suatu banso, nan indak umaik, Aden ka mambuwek kalian bangih, taradok suatu banso nan pandie.'"
20Nabi Yesaya labiah barani lai mangecek. Inyo mangatokan, "Bakcando ikolah firman Allah, 'Urang-urang nan indak mancari Den, malah inyo basuwo jo Den; Aden ka mampanampakkan diri-Den, kabake urang-urang, nan indak mananyokan tantang diri Den.'"
21Tapi, tantang banso Israel, Nabi Yesaya lah mangatokan, "Bakcando ikolah firman Allah, 'Sapanjang ari, Den ma oncongkan tangan-Den, kabake suatu banso nan kareh kapalo, sarato nan indak patuah.'"
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn